## Rješenje kojim se utvrđuje prestanak uvjeta zbog kojih je izrečena mjera privremene obustave trgovanja dionicom društva Validus d.d., Varaždin burzovne oznake VLDS-R-A

### NN 63/2010 (24.5.2010.), Rješenje kojim se utvrđuje prestanak uvjeta zbog kojih je izrečena mjera privremene obustave trgovanja dionicom društva Validus d.d., Varaždin burzovne oznake VLDS-R-A

HRVATSKA AGENCIJA ZA NADZOR FINANCIJSKIH USLUGA

2009

Na temelju odredbi članka 15. stavka 1. točke 3. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 341. stavak 5. i 480. stavka 9. Zakona o tržištu kapitala (»Narodne novine« br. 88/08, 146/08, 74/09, dalje: Zakon), u predmetu nadzora nad trgovanjem dionicom društva VALIDUS d.d., Varaždin, Anina ulica 2, Uprava Hrvatske agencije za nadzor financijskih usluga na izvanrednoj sjednici održanoj 12. svibnja 2010. godine donijela je sljedeće

RJEŠENJE

I. Utvrđuje se prestanak uvjeta zbog kojih je izrečena mjera privremene obustave trgovanja dionicom društva Validus d.d., Varaždin, Anina ulica 2, burzovne oznake VLDS-R-A.

II. Nalaže se Zagrebačkoj burzi d.d., Zagreb, Ivana Lučića 2a, da objavi ovo rješenje na svojoj internetskoj stranici, te omogući nastavak trgovanja dionicom društva Validus d.d., Varaždin, Anina ulica 2, burzovne oznake VLDS-R-A, bez odgode.

III. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje u tekstu: Agencija) je u okviru nadzora nad trgovanjem dionicom društva Validus d.d.,Varaždin, Anina ulica 2, burzovne oznake VLDS-R-A (dalje u tekstu: Validus), koja je uvrštena na redovno tržište Zagrebačke burze d.d. (dalje u tekstu: burza), dana 3. svibnja 2010. godine donijela rješenje klase:UP/I-451-04/10-27/03, urbroj: 326-321-10-1, kojim je privremeno obustavila trgovanje predmetnom dionicom.

Dana 30. travnja 2010. godine, Validus je na burzi objavio informaciju naslova »Međuizvješće uprave Validus d.d. Varaždin 01.01.-31.03.2010. godine«, u kojoj je objavio, između ostalog, slijedeće: »U tijeku su intenzivni pregovori oko ulaska strateškog partnera u vlasničku strukturu Validusa te angažiranja financijskih sredstava za stabilizaciju društva i omogućavanja nastavka vremenski neograničenog poslovanja društva.«

Nastavno na predmetnu obavijest, Agencija je od Validusa istog dana zatražila pojašnjenja navedene informacije. Usporedbom podataka kojima je Agencija u tom trenutku raspolagala, a posebice očitovanja Validusa Agenciji od 30. travnja 2010., s podacima koji su bili javno objavljeni na burzi, Agencija je utvrdila da objavljena informacija ne daje odgovore na pitanja koja su bitna za donošenje odluke o ulaganju, posebice koje su obveze i dugovanja Validusa.

U odnosu između izdavatelja čije dionice kotiraju na uređenom tržištu (burzi) i dioničara, kao i potencijalnih ulagača, ključna je transparentnost, koja podrazumijeva da svi ulagači budu u ravnopravnom položaju glede informacija temeljem kojih donose svoju investicijsku odluku. Informacije pritom moraju biti potpune, istinite i sadržajno točne, sukladno odredbi članka 459. Zakona.

Iz informacije koju je Validus objavio na burzi 30. travnja 2010. godine, bilo je vidljivo da su u tijeku pregovori sa strateškim ulagačem, koji će dovesti do značajne promjene vlasničke strukture Validusa, da se isto posredno odnosi i na društva u portfelju Validusa u sektorima turizma, prehrane i bankarstva, kao i na njegove vjerovnike. Nadalje, ulagači nisu bili informirani o okolnostima vezanim uz blokadu računa, te preuzetim obvezama izdavatelja.

Budući da u trenutku obustave trgovanja investicijska javnost nije imala odgovore na sva relevantna pitanja, Agencija je privremeno obustavila trgovanje dionicom Validusa u interesu zaštite ulagača. Člankom 480. stavak 9. Zakona propisano je da Agencija može poduzeti sve potrebne mjere kako bi osigurala da je javnost točno i ispravno obaviještena u smislu odredaba članaka od 459. do 464., kao i članaka od 471. do 478. Zakona.

Agencija je žurno pribavila relevantna očitovanja od Validusa i Hrvatske banke za obnovu i razvitak. Iz navedenih očitovanja, kao i očitovanja koja je u međuvremenu Validus objavio na burzi na dane 6. svibnja 2010. i 11. svibnja 2010, Agencija u bitnom izdvaja slijedeće javno objavljene informacije. Račun Validusa je blokiran u sveukupnom iznosu od 109.532.411,80 kn, od čega 11.196.555,82 kn predstavljaju dugovanja koja Validus ima u svojstvu glavnog dužnika (banke 10.858.226,63 kn i ostali vjerovnici 338.329,19 kn) dok je za iznos od 98.230.554,75 kn Validus blokiran s osnova jamstva ili sudužništva (banke 97.587.058,83 kn i ostali vjerovnici 643.495,92 kn). Za vrijeme trajanja blokade prodajom dijela imovine dug se smanjio za iznos od 2.518.935 kn. U tijeku su intenzivni pregovori sa svim bankama koje su blokirale račun (imaju kolaterale za svoj dug i razlučni su vjerovnici). Banke su spremne prihvatiti novog investitora ukoliko isti uz potpisani Ugovor o preuzimanju ispunjenja dostavi pravovaljanu garanciju banke ili korporativno jamstvo. Obzirom da pribavljanje valjane garancije ili korporativnog jamstva ovisi isključivo o potpisniku Ugovora – društvu FIA Electricity d.o.o., Validus u svojem očitovanju burzi od 6. svibnja 2010. godine posebno upozorava ulagače da se radi o procesu na koji Validus ne može izravno utjecati niti garantirati njegovo izvršenje.

Nadalje, u očitovanju Validusa burzi od 11. svibnja 2010. godine je istaknuto kako je najavljen program financijskog restrukturiranja Validusa koji je u izradi i biti će prezentiran većim vjerovnicima Validusa početkom idućeg tjedna, u slučaju da se pregovori sa strateškim investitorom ne okončaju uspješno. Validus je 12. svibnja 2010. godine objavio na burzi informaciju kako je zaključen Ugovor o preuzimanju ispunjenja između društava Pluris i FIA Electricity, dok se ostala dva ugovora (Ugovor o preuzimanju ispunjenja između društava Validus i FIA Electricity te Okvirni ugovor o provođenju refinanciranja zajmova i financijskom restrukturiranju društava Pluris i Validus) još uvijek usuglašavaju. Ispunjenjem obveza po potpisanom ugovoru između Plurisa d.d. i FIA Electricity namirile bi se sve obveze Plurisa d.d. prema Validusu d.d. Ugovorna obveza preuzimatelja mora se ispuniti kroz kontakte sa vjerovnicima najkasnije u roku od 15 dana. Validus je u očitovanju posebno naglasio kako investitor nije pribavio odgovarajuću garanciju za ispunjenje preuzetih obveza.

Slijedom informacija koje je Validus objavio na burzi nakon obustave trgovanja, vidljivo je da točno i potpuno izvještava ulagače o svim okolnostima vezanim uz poslovanje društva, te da ulagači temeljem istih mogu donositi odluke o ulaganju. Slijedom navedenog, Agencija je utvrdila sve činjenice bitne za donošenje ovog rješenja, pa je time naložila burzi da omogući nastavak trgovanja dionicom Validusa.

Na temelju odredbe članka 341. stavka 5. Zakona, privremena obustava prestaje protekom roka ili dostavom dokaza iz kojih će Agencija utvrditi prestanak uvjeta zbog kojih je mjera obustave izrečena.

Slijedom navedenog, valjalo je odlučiti kao u izreci ovog Rješenja.

Sukladno odredbama članka 8. stavka 3. Zakona o Hrvatskoj agenciji za nadzor financijskih usluga (»Narodne novine« br. 140/05) ovo Rješenje će se objaviti u Narodnim novinama.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku 30 dana od dana primitka ovog rješenja.

Klasa: UP/I-451-04/10-27/3
Urbroj: 326-321-10-12
Zagreb, 12. svibnja 2010.

Član Uprave
Željko Kopčić, v. r.

Rješenje, NN 63/2010-2009